Hy hoop nie Zuma op staatsrede is vals nuus – Carl Niehaus | Netwerk24
Deur Sarel Van dvr Walt 12 Februarie 2020 13:28
Hy hoop die nuus dat oudpres. Jacob Zuma Donderdag die parlementsopening en staatsrede van pres. Cyril Ramaphosa sal bywoon, is nie vals nuus nie, sê Carl Niehaus, woordvoerder van die organisasie Gautengse Radikale Transformasievereniging, wat Zuma steun.
Niehaus het op 'n mediakonferensie in Johannesburg gesê hy het geen inligting dat Zuma in die parlement sal wees nie. Zuma ontvang volgens hom mediese behandeling in 'n oorsese land.
"Ons stel nog ondersoek in oor presies wat aan die gang is. Sover ek weet, sal hy nie daar wees nie.
"Ek hoop nie die parlement het toegelaat dat hy misbruik word om vals nuus te versprei nie."
Niehaus sê hy sal Zuma se regsverteenwoordigers later Woensdag vra om presies vas te stel wat die situasie is en 'n verklaring daaroor uit te reik.
Hy sê 'n groot verwelkoming word op die O.R. Tambo-lughawe beplan vir wanneer Zuma van oorsee af terugkeer.
Hy sê die vervolging van Zuma is niks anders as politiekery nie. Die oppergesag van die reg word bedreig en die regbank word nou vir politieke doeleindes misbruik.
Hy meen Zuma sal nie 'n regverdige verhoor kry nie. Die media het hom reeds skuldig bevind.
Niehaus het verwys na Ace Magashule, sekretaris-generaal van die ANC, se verklaring Dinsdag dat hy Zuma die laaste ruk gereeld gesien het en "dat hy nie wel is nie".